CELEX: 52017PC0628
Language: da
Date: 2017-10-30
Title: Forslag til RÅDETS AFGØRELSE om den holdning, der skal indtages på den Europæiske Unions vegne ved det 37. møde i det stående udvalg under konventionen om beskyttelse af Europas vilde dyr og planter samt naturlige levesteder med henblik på en ændring af bilag II hertil

EUROPA-KOMMISSIONEN
            Bruxelles, den 30.10.2017
            COM(2017) 628 final
            2017/0277(NLE)
            Forslag til
            RÅDETS AFGØRELSE
            om den holdning, der skal indtages på den Europæiske Unions vegne ved det 37. møde i det stående udvalg under konventionen om beskyttelse af Europas vilde dyr og planter samt naturlige levesteder med henblik på en ændring af bilag II hertil
            
               
         
         
            
               BEGRUNDELSE
            
            
               1.Forslagets genstand
            
            
               Nærværende forslag vedrører afgørelsen om den holdning, der skal indtages på Unionens vegne ved det 37. årlige møde i det stående udvalg under konventionen om beskyttelse af Europas vilde dyr og planter samt naturlige levesteder i Strasbourg i Frankrig den 5.-8. december 2017 med henblik på den påtænkte vedtagelse af en afgørelse om ændring af konventionens bilag II.
            
            
               2.Baggrund for forslaget
            
            
               2.1.Konventionen om beskyttelse af Europas vilde dyr og planter samt naturlige levesteder
            
            
               Konventionen om beskyttelse af Europas vilde dyr og planter samt naturlige levesteder fra 1979 (Bernkonventionen) (benævnt "aftalen") har til formål at bevare den europæiske vilde fauna og flora og deres naturlige levesteder, især i de tilfælde, hvor bevaring kræver et samarbejde mellem flere stater. Det er en mellemstatslig traktat, som er indgået inden for rammerne af Europarådet. Aftalen trådte i kraft den 1. juni 1982. Det Europæiske Fællesskab har været part i aftalen siden den 1. september 1982
                  1
               . På nuværende tidspunkt er der 51 kontraherende parter i aftalen, inkl. alle EU's medlemsstater.
            
            
               2.2.Det stående udvalg
            
            
               Det stående udvalg er konventionens beslutningstagende organ, som har bemyndigelse til at vurdere bevaringsstatussen for arter og herefter revidere listerne for disse i konventionens bilag. Udvalgets funktioner er anført i aftalens artikel 13-15. Udvalget holder møde mindst hvert andet år, samt når et flertal blandt de kontraherende parter anmoder om et møde. Det stående udvalg mødes sædvanligvis hvert år.  
            
            
               Mandatet for Unionens holdning til ændringer af listerne følger af Rådets afgørelse på grundlag af et forslag fra Kommissionen. EU's fælles holdninger vedrørende andre udkast til afgørelser og resolutioner bestemmes på forudgående møder i de relevante arbejdsgrupper i Rådet eller ved EU-samordningsmøder på stedet.
            
            
               2.3.Den retsakt, der skal vedtages af det stående udvalg
            
            
               Ved det 37. årlige møde i aftalens stående udvalg i Strasbourg i Frankrig den 5.-8. december 2017 skal en afgørelse om ændring af aftalens liste II vedtages ("den påtænkte retsakt").
            
            
               I medfør af aftalens artikel 17 skal en ændring af listerne i bilagene vedtages med to tredjedeles flertal af de kontraherende parter. Ændringen træder i kraft for alle kontraherende parter tre måneder efter vedtagelsen i det stående udvalg, medmindre en tredjedel af de kontraherende parter har gjort indsigelse, dog ikke for de parter, som har gjort indsigelse (taget forbehold) ved mødet i det stående udvalg.
            
            
               Formålet med den påtænkte retsakt er at ændre aftalens bilag II, som aftalens artikel 17 giver mulighed for.
            
            
               Den påtænkte retsakt bliver bindende for de kontraherende parter i henhold til aftalens artikel 6, som fastsætter at, hver kontraherende part skal træffe hensigtsmæssige og nødvendige retlige og administrative foranstaltninger for at sikre den særlige beskyttelse af vilde dyrearter som angivet i bilag II.
            
            
               3.Den holdning, der skal indtages på vegne af Unionen
            
            
               Det stående udvalg er et organ fastsat i aftalen. Det 37. møde i aftalens stående udvalg finder sted i Strasbourg i Frankrig fra 5.-8. december 2017.
            
            
               Republikken Albanien har indgivet et ændringsforslag til aftalens liste II om at opføre den balkan-lossen, Lynx lynx spp. balcanicus, der er en underart til den eurasiske los Lynx lynx, som allerede er opført på aftalens liste III (beskyttede vilde dyrearter).
            
            
               Unionen bør støtte forslaget, da det er videnskabeligt velfunderet og i overensstemmelse med Unionens forpligtelse til at samarbejde internationalt om beskyttelse af biodiversiteten.
            
            
               Rådet skal derfor træffe afgørelse om den holdning, der skal indtages på Unionens vegne ved det 37. møde i det stående udvalg for så vidt angår ændringsforslaget.
            
         
         
            
               Ændringsforslaget kræver ingen ændring af eksisterende EU-ret.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  2
               .
            
            
               4.1.2.Anvendelse på det foreliggende tilfælde
            
            
               Det stående udvalg er et organ fastsat i aftalen. Det 37. møde i aftalens stående udvalg finder sted i Strasbourg i Frankrig fra 5.-8. december 2017.
            
            
               Den retsakt, som det stående udvalg skal vedtage, er en retsakt, der har retsvirkninger. I henhold til konventionens artikel 6 bliver den påtænkte retsakt bindende i henhold til folkeretten for at sikre en særlig beskyttelse af de vilde dyrearter som er anført i bilag II. Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af målet for og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have en enkelt hjemmel, nemlig den, der kræves af det primære eller fremherskende formål eller led.
            
            
               4.2.2.Anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører miljøet.
            
            
               Det materielle retsgrundlag for forslaget til afgørelse er derfor artikel 192, stk. 1.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
            
               2017/0277 (NLE)
            
            
               Forslag til
            
         
         
            
               RÅDETS AFGØRELSE
            
            
               om den holdning, der skal indtages på den Europæiske Unions vegne ved det 37. møde i det stående udvalg under konventionen om beskyttelse af Europas vilde dyr og planter samt naturlige levesteder med henblik på en ændring af bilag II hertil
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen og
            
            
               ud fra følgende betragtninger:
            
            
               (1)Konventionen om beskyttelse af Europas vilde dyr og planter samt naturlige levesteder (Bernkonventionen) ("aftalen") blev indgået af Unionen ved Rådets afgørelse 82/72/EØF
                  3
                og trådte i kraft den 1. juni 1982. Formålet med aftalen er at beskytte vilde europæiske planter og dyr samt deres naturlige levesteder, navnlig de arter og levesteder, hvis beskyttelse kræver, at flere stater arbejder sammen. Det er en mellemstatslig traktat, som er indgået inden for rammerne af Europarådet.
            
            
               (2)I henhold til aftalens artikel 17 kan det stående udvalg vedtage en afgørelse om at ændre aftalens bilag.
            
            
               (3)Det stående udvalg vil ved sit 37. møde fra 5.-8. december 2017 vedtage en afgørelse om at ændre aftalens bilag II.
            
            
               (4)Det er hensigtsmæssigt at fastlægge den holdning, der skal indtages på Unionens vegne i det stående udvalg, da denne afgørelse er bindende for Unionen.
            
            
               (5)Unionen bør støtte forslaget om at tilføje balkan-lossen, Lynx lynx spp. balcanicus i aftalens bilag II som en underart til den eurasiske los, Lynx lynx, som allerede opført i aftalens bilag III, da det er videnskabeligt velfunderet, i overensstemmelse med Unionens forpligtelse til at samarbejde internationalt om beskyttelse af biodiversiteten i henhold til artikel 5 i FN's konvention om biologisk mangfoldighed og afgørelser truffet inden for rammerne af denne konvention af partskonferencen, især om det globale mål, som man opnåede enighed om ved det 10. møde, for at forhindre udryddelse af kendte truede arter og forbedre og vedligeholde deres bevaringsstatus inden 2020, navnlig hvad angår de mest udsatte arter.
            
            
               (6)Den eurasiske los, Lynx lynx, er allerede opført i bilag II og i bilag IV til Rådets direktiv 92/43/1992
                  4
               , hvorved tilføjelse af underarten balkan-los, Lynx lynx spp. balcanicus, til bilag II i aftalen ikke vil kræve en ændring af EU-retten — 
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på den Europæiske Unions vegne ved det 37. møde i det stående udvalg i konventionen om beskyttelse af Europas vilde dyr og planter samt naturlige levesteder, er at støtte tilføjelsen af Lynx lynx spp. balcanicus i bilag II dertil.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets afgørelse 82/72/EØF af 3. december 1981 om indgåelse af konventionen om beskyttelse af Europas vilde dyr og planter samt naturlige levesteder (EFT L 38 af 10.2.1982, s. 1).
               
               
                  
                     (2)
                  Sag C-399/12, Tyskland mod Rådet (OIV), ECLI:EU:C:2014:2258, præmis 61-64.
               
               
                  
                     (3)
                  EFT L 38 af 10.2.1982, s. 1.
               
               
                  
                     (4)
                  Rådets direktiv 92/43/1992 af 21. maj 1992 om bevaring af naturtyper samt vilde dyr og planter (EFT L 206 af 22.7.1992, s. 7).